DA Den Europæiske Unions Tidende CE 84/63

(2004/C 84 E/0069)

SKRIFTLIG FORESPØRGSEL E-3491/03

af Ilda Figueiredo (GUE/NGL) til Kommissionen

(24. november 2003)

Om: Forslag om enkeltbetaling som led i reformen af den fælles markedsordning for olivenolie

I Kommissionens meddelelse om »opstilling af en bæredygtig landbrugsmodel for Europa på grundlag af FLP-reformen — tobaks-, olivenolie-, bomulds- og sukkersektoren« (1) bekræftes det, at »ordningen med enkeltbetaling pr. bedrift« som erstatning for den nuværende produktionsbundne støtte medfører, at »olieproducerende regioner med ringe tilførselsbehov sættes i stand til at bevare deres generelle indkomststøtteniveau«. Meddelelsen medgiver dog også, at denne enkeltbetaling kan »skabe problemer for nogle af EU's traditionelle producentregioner«, og at »der er en betydelig risiko for, at pasning af oliventræerne mange steder vil ophøre«, navnlig i »områder, hvor den lokale økonomi er stærkt afhængig af olivensektoren«. Allerede under de tidligere reformforsøg prøvede Kommissionen at afskaffe den nuværende produktionsstøtte, selvom dette stødte på modstand hos producentlandene, der påpegede den store risiko for en omfattende nedlæggelse af produktionen. Det nuværende forslag, der udgør en del af den nylige reform af den fælles landbrugspolitik, er endnu mere vidtgående, idet det vil gøre støtten uafhængig af produktionen.

Kan Kommissionen besvare følgende spørgsmål:

1. Hvilket regnskab har Kommissionen opstillet for dette forslag for Portugals vedkommende, især hvad angår produktionen af olivenolie i de traditionelle producentregioner? Mener Kommissionen ikke, at afskaffelsen af producentbundne betalinger vil medføre en alvorlig reduktion og koncentration af olivenolieproduktionen, som vil få både sociale og miljømæssige konsekvenser?

2. Hvordan agter Kommissionen at sikre, at landbrugerne vil modtage det samme beløb som tidligere i betragtning af den delvise frakobling af støtten pr. hektar eller pr. træ?

3. Hvad forventer Kommissionen vil blive resultatet af, at man afslutter de differentierede betalinger til små producenter indeholdt i den tidligere reform? Hvad mener Kommissionen om indførelsen af en kompensationsbetaling til de små producenter?

Svar afgivet på Kommissionens vegne af Franz Fischler

(22. december 2003)

Afsætning af olie er allerede olivenproducenternes største indtægtskilde, idet EU-støtten i gennemsnit kun udgør en tredjedel af indkomsten. Det er således markedet og ikke produktionsstøtten, der er det vigtigste incitament for producenterne til at passe deres oliventræer og høste deres oliven. Reformforslaget ændrer ikke på denne ligevægt, og Kommissionen forventer ikke noget markant fald i produktionen. Med den nye støtte til opretholdelse af olivenlunde får medlemsstaterne desuden mulighed for at kanalisere støtten derhen, hvor der er mest behov for den på grund af olivenlundenes sociale og miljømæssige værdi.

Endelig er det i de generelle bestemmelser i forordning (EF) nr. 1782/2003 (2) fastsat, at det er en forudsætning for direkte betalinger, at landbrugsarealer bevares i god landbrugs- og miljømæssig stand. Medlemsstaterne kan således gøre ydelse af direkte støtte betinget af, at olivenlundene holdes i god stand, men de kan dog ikke kræve, at olivenene skal høstes.

Efter principperne i reformen af den fælles landbrugspolitik forbliver den samlede støtte til olivensektoren i hver medlemsstat uændret i forhold til støtten i referenceperioden. For de enkelte producenter garanterer forslaget, at producenterne gennem enkeltbetalingen modtager mindst 60 % af den støtte, de modtog i referenceperioden. Støtteafkoblingen er med til at stabilisere olivenproducenternes indkomster, idet vekselproduktionen, som medfører skiftende udbytter og er et hyppigt optrædende fænomen i områder med lav produktion, ikke påvirker støtten. Støtten til opretholdelse af olivenlunde ydes derimod ikke ud fra historiske kriterier, men ud fra olivenlundenes sociale og miljømæssige betydning.

Med afskaffelsen i 1998 af ordningen med ydelse af et fast beløb til mindre producenter kom man, som Kommissionen ønskede, fænomenet med uretmæssig dobbeltstøtte til livs.

I Kommissionens forslag fastsættes det, at producenter med under 0,3 ha får 100 % af den støtte, de modtog i referenceperioden, i form af en enkeltbetaling. Herved forenkles de administrative procedurer, ligesom producenterne opretholder deres nuværende indkomster. Sådanne producenter vil desuden få samme adgang til støtte til opretholdelse af olivenlunde som de øvrige olivenproducenter.

(1) KOM(2003) 554 endelig udg.

(2) Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001, EUT L 270 af 21.10.2003.